ΚΟΙΝΗ ΘΕΣΗ ΤΟΥ ΣΥΜΒΟΥΛΙΟΥ

της 22ας Οκτωβρίου 1999

σχετικά με τη στήριξη των δημοκρατικών δυνάμεων στην Ομοσπονδιακή Δημοκρατία της Γιουγκοσλαβίας (ΟΔΓ)

(1999/691/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 15,

Εκτιμώντας τα ακόλουθα:

(1) στα συμπεράσματά του της 19ης Ιουλίου 1999, το Συμβούλιο έδωσε μεγάλη σημασία στην ανάπτυξη επαφών με όλες τις δημοκρατικές δυμάνεις, συμπεριλαμβανόμενων των δημοκρατικά διακυβερνώμενων δήμων της χώρας, προκειμένου να ενισχυθεί ο εκδημοκρατισμός στην ΟΔΓ·

(2) το Συμβούλιο συμφώνησε επίσης ότι θα πρέπει να εντοπιστούν τρόποι και μέσα προκειμένου να ελαφρυνθεί η κατάσταση των δυνάμεων αυτών, συμπεριλαμβανόμενης της παροχής ενέργειας·

(3) το Συμβούλιο υπογράμμισε επίσης τη διάκριση ανάμεσα στο καθεστώς του Βελιγραδίου και τον πληθυσμό της ΟΔΓ, πράγμα που θα ληφθεί υπόψη στις αποφάσεις για κυρώσεις·

(4) στα συμπεράσματά του της 13ης Σεπτεμβρίου 1999, το Συμβούλιο επιβεβαίωσε την πρόθεσή του να συνεχίσει να στηρίζει τη δημοκρατική αλλαγή στην ΟΔΓ και να συμπαρίσταται στο σερβικό λαό και τις δημοκρατικές δυνάμεις της χώρας στις προσπάθειές τους να προωθήσουν τον εκδημοκρατισμό και την ιδιωτική κοινωνία·

(5) το Συμβούλιο συμφώνησε ότι έχει έρθει η στιγμή να αποκατασταθούν τυπικές επαφές με τους αντιπροσώπους των δημοκρατικών δυνάμεων στην ΟΔΓ·

(6) το Συμβούλιο αποφάσισε να καλέσει αντιπροσώπους των δημοκρατικών κομμάτων της αντιπολίτευσης και της ιδιωτικής κοινωνίας της Σερβίας καθώς και της κυβέρνησης του Μαυροβουνίου να αρχίσουν συνομιλίες προκειμένου να τους στηρίξει στις προσπάθειές τους να προωθήσουν τον εκδημοκρατισμό·

(7) το Συμβούλιο συμφώνησε επίσης να επανεκτιμηθούν οι υφιστάμενες δραστηριότητες στήριξης και να εντατικοποιηθούν τα συγκεκριμένα σχέδια της Ένωσης στη Σερβία σε σχετικούς τομείς, όπως είναι η στήριξη των δημοκρατικών μέσων μαζικής ενημέρωσης·

(8) το Συμβούλιο υποστήριξε κατηγορηματικά την έναρξη του πιλοτικού σχεδίου που πρότεινε η ομάδα των 17 στο πλαίσιο της πρωτοβουλίας "Ενέργεια για τη Δημοκρατία" δυνάμει του οποίου θα χορηγηθεί θερμαντικό πετρέλαιο κατ' αρχάς στις πόλεις Nis και Pirot ως ενεργειακή βοήθεια· το σχέδιο θα μπορούσε αργότερα να επεκταθεί και σε άλλους δήμους,

ΥΙΟΘΕΤΕΙ ΤΗΝ ΠΑΡΟΥΣΑ ΚΟΙΝΗ ΘΕΣΗ:

Άρθρο 1

Προκειμένου να ενισχυθεί ο εκδημοκρατισμός στην ΟΔΓ, η Ευρωπαϊκή Ένωση θα στηρίξει ενεργά όλες τις δυνάμεις που αποδεικνύουν την πλήρη δέσμευσή τους στις δημοκρατικές αξίες.

Άρθρο 2

Η στήριξη που αναφέρεται στο άρθρο 1 στρέφεται ειδικότερα γύρω από τις ακόλουθες δραστηριότητες:

- ανάπτυξη διαλόγου με δημοκρατικού προσανατολισμού τοπικούς ηγέτες και ηγέτες οργανώσεων πολιτών, μεταξύ άλλων σε συναντήσεις στο περιθώριο του Συμβουλίου Γενικών Υποθέσεων,

- καθορισμός κοινής διαδικασίας που θα προσφέρει ένα φόρουμ για την ουσιαστική συζήτηση πολιτικών και τεχνικών θεμάτων,

- υποστήριξη της έναρξης του πιλοτικού σχεδίου που έχει προταθεί από την ομάδα των 17 στο πλαίσιο της πρωτοβουλίας "Ενέργεια για τη Δημοκρατία" σχετικά με την παροχή ενέργειας στους σερβικούς δήμους,

- ενίσχυση της στήριξης στα δημοκρατικά μέσα μαζικής ενημέρωσης και σε άλλους σχετικούς τομείς.

Άρθρο 3

Η παρούσα κοινή θέση παράγει αποτελέσματα από την ημερομηνία που υιοθετείται.

Άρθρο 4

Η παρούσα κοινή θέση δημοσιεύεται στην Επίσημη Εφημερίδα.

Λουξεμβούργο, 22 Οκτωβρίου 1999.

Για το Συμβούλιο

Ο Πρόεδρος

S. MÖNKÄRE